bernardo+atxaga

Bizitza: Asteasun jaio zen 1951n. Gaur egungo euskal idazlerik ezagunena da. Bilbon egin zituen ekonomia-ikasketak, eta filosofiakoak Bartzelonan. Literaturatik bizitzeko apustua egin eta horretan dihardu, beste batzuekin batera, //Pott banda// (316 or.) sortu zuenetik. Bere benetako izena Joseba Irazu du.

Obrak: Narrazio-lanak ditu bere saiorik trinkoenak, baina ezin dira ahaztu olerkigintzan eman dituen bitxiak ere. Horien artean dago haren poema gehienak biltzen diteun //Etiopia// (1979). Ruper Ordorikak musikaz jantzitako //Henri Bengo Inentarium// izeneko emanaldia gogoan hartzekoa da. //Trikuarena// poema ere, bere laburrean, adierazgarria da Atxagaren olerkigintza ulertzeko.

Iritzi kritikoa:
 * //Etiopia// hizkeraren esplorazioa da; etxeko hizkera, basati eta aske bihurtzeko ahalegin berritzailea. Atxagak olerkian ikusten du, XX. mendearen hasierako abangoardien bidea arakusteko modurik egokiena. Europan ia mende bat aurretik egindako urratsak eman beharra zegoen gurean ere.
 * **Poesia soziala**ri bizkar ematen dio, ez baitu uste poesia mundua aldatzeko tresna edo mailu denik. Gauza bera egiten du **poesia existentzialista**rekin ere; bizitzaren patua aturaltasunez onartzen du. **Poesia sentimentala**ren arrastorik ere nekez aurki daiteke haren lanean. Sentimenduak arrazionalizatu egiten dira. Horrela, 3. pertsonan, distantzia gordez, dator emana haren olerkia.
 * Apropos bilatzen duen distantzia horretatik, **ironia samurra** da Atxagak ikusten duenaren aurrean hartzen duen jarrera, batez ere azken aldiko poemetan.
 * Dogmakeriarik eza, olerkarien betiko gai humanoetara, pretentsio handirik gabe hurbiltzeko joera. Arestiren **harria**, poetak bere mailuz zizelkatzen duen harria edo mailu kolpez herria esnatzeko zerabilena, orain, Atxagarekin, **harea** bihurtu da, denboraren etengabeko iragana eta gure izatearen deuseza irudikatzen duen harea.
 * Atxagaren ezaugarri nabarmenena **irudien pilaketa** da. Lotura logikoei ihes egin eta, badirudi, sugerentzien bidez helarazi nahi zaiola irakurleari errealitatearen konplexutasuna. Publizitatearen eta zinearen eragina nabari ditu horretan. Mezu pilatu eta suubliminalek giza kontzientzia jarri nahi dute lanean.[[image:bernardo-atxaga-01.jpg align="left"]]